﻿8 Ciprian- Flav ius TerinTe sau una dintre multe altele? De ce s-a temut Iosif și de fiul acestuia, Arhelau? Ioan Botezătorul a fost executat la porunca unui rege numit Irod (Mt. 14:1–11). La procesul Mântuitorului apare din nou un personaj cu acest nume (Lc. 23:7–15), iar Iacov este executat la porunca unui rege tot cu numele de Irod (Fapte 12:12). Este vorba de unul și același Irod sau sunt mai multe personaje biblice cu acest nume? Răspunsurile corecte pot fi date numai prin studiul iudaismului din epoca Noului Testament. Dar, pe lângă mentalităţile religioase și realităţile istorice ale epocii Noului Testament, este necesară și studierea aspectelor sociale caracte- ristice acelei perioade. În Faptele apostolilor 16:13–15 este descrisă pe scurt convertirea Lidiei, după care au fost botezaţi „ea și casa ei”. Dar cine făcea parte din casa ei? Cum s-a putut ca toți cei din casa Lidiei, numai datorită convertirii ei, fără să mai stea pe gânduri, să fie botezați și ei? Dacă se vorbește despre „casa” Lidiei, ce rol a jucat soțul ei în tot acest episod? Apoi, în versetele 32–33 ale aceluiași capitol 16 din Faptele apostolilor se spune că Pavel și Sila au vestit Evanghelia temnicerului din Filipi „și tuturor celor din casa lui”, apoi a fost botezat el „și toţi ai lui”. Cine erau cei din casa lui? Era vorba doar despre soția și copiii lui sau despre familia lărgită? Ce înțelegeau oamenii prin familie, la vremea respectivă? În Partea a II-a a acestei cărţi ne vom îndrepta atenţia către istoria textului Noului Testament. Orice creștin citește Biblia ca pe Cuvântul lui Dumnezeu. Dar ceea ce face ca această carte nemuritoare să fie Cuvântul lui Dumnezeu este inspiraţia divină a fiecăreia dintre scrie- rile ei. Când vine vorba despre Noul Testament, istoricii ne vor aduce în atenţie două adevăruri tulburătoare. În primul rând, până în prezent nu au fost descoperite manuscrisele originale ale Noului Testament; există doar cópii relativ târzii ale documentelor originale. În al doilea rând au fost descoperite aproximativ 2800 de manuscrise ale Noului Testament, iar dintre acestea nici măcar două nu sunt identice între ele. Întrebarea deconcertantă care i s-ar putea adresa credinciosului creș- tin este: Dacă Dumnezeu a inspirat scrierea textelor Noului Testament, care dintre aceste cópii este mai aproape de cele inspirate? Mulţi dintre creștinii practicanţi știu că Noul Testament a fost scris iniţial în limba greacă veche, apoi a fost tradus în limbile moderne. Dar cum s-a format acest Nou Testament în limba greacă, dacă există atât de multe variante textuale? Care dintre acestea a fost tradusă în limbile moderne? La întrebări ca acestea vom încerca să răspundem în partea a doua a acestui volum, pentru a-l ajuta pe cititor să-și formeze o convingere coerentă și clară asupra inspiraţiei divine a Noului Testament, care să nu demită obscurantist interacţiunea cu realitatea dovedită știinţific. Scrierile Noului Testament 9 Dar convingerile creștine privitoare la inspiraţia Sfintelor Scripturi sunt puse la îndoială tot mai frecvent de exponenţii vocali ai secularis- mului contemporan, prin anumite încercări de subminare a legitimităţii canonului Noului Testament. Din când în când, atât prin intermediul textului tipărit, cât și prin filme documentare, este adusă în atenţia publicului realitatea că în primii 150 de ani ai erei noastre erau multe alte scrieri pe care creștinii le considerau sacre, pe lângă cele douăzeci și șapte care au intrat în canonul Noului Testament. Care au fost criteriile pe baza cărora unele dintre aceste scrieri au fost admise în colecția numită „Noul Testament”, iar altele au fost lăsate pe din afară? Convingerea unora dintre istoricii care studiază fenomenul este aceea că Noul Testament, așa cum îl avem azi, este produsul unor conjuncturi politice și eclezi- astice din epoca primelor patru secole – din care nu lipseau intrigile, rivalităţile și uneltirile –, și nu rodul inspiraţiei și al călăuzirii divine. De aceea, ne propunem ca în Partea a III-a a volumului să urmărim reperele istorice majore ale procesului de alcătuire a canonului Noului Testament. Astfel vom observa că, deși lucrarea întocmirii canonului a fost una evolutivă, ea a fost, în același timp, și una sinergică: Dumnezeu a împletit în acest proces sinuos harul inspiraţiei și al călăuzirii divine cu virtuţile și osârdia oamenilor de a săvârși lucrarea voii dumnezeiești. Abia în Partea a IV-a a acestei lucrări vom aborda isagogic scrierile Noului Testament. Dorim să-i descriem cititorului mai întâi câteva ele- mente din fundalul cultural-istoric al fiecărei scrieri nou-testamentare, care îl vor ajuta să înţeleagă resorturile ce l-au animat pe scriitorul biblic să aștearnă pe hârtie, sub călăuzirea Duhului Sfânt, cuvintele pe care astăzi le citim. Plecăm în acest demers de la premisa elementară că niciunul dintre scriitorii sacri nu a scris doar pentru a lăsa în urma sa o lucrare teologică, pentru că niciunul nu s-a așteptat ca scrierea lui să rămână peste veacuri. Scriitorii inspiraţi și-au conceput lucrările în funcţie de nevoile unei comunităţi, având mereu în minte problemele cu care se confruntau respectivele biserici. Așa, bunăoară, le-a scris apostolul Pavel corintienilor în 1 Corinteni 1:18–2:16 despre zădărnicia înţelepciunii speculative a filosofilor pentru înţelegerea și dobândirea mântuirii. Ce rost avea această demonstrație? Predica oare apostolul neamu- rilor un „Hristos împotriva culturii”1? Cunoașterea acestor aspecte de fundal nu reprezintă scopul ultim al demersului nostru. Studiul introductiv al Noului Testament are drept obiectiv și conturarea unei imagini de ansamblu asupra conţinutului 1 Expresia îi aparţine reputatului teolog H. Richard Niebuhr (Christ and Culture, New York, 2001). 10 Ciprian- Flav ius TerinTe teologic al fiecărei scrieri nou-testamentare. Această finalitate prezintă o importanţă deosebită pentru cercetătorul Sfintelor Scripturi, în vede - rea înţelegerii nu doar a condiţiilor în care a apărut scrierea biblică, ci, mai mult, a mesajului transmis de autorii biblici inspiraţi de Duhul Sfânt. Astfel, odată ce am căpătat răspunsuri la eventualele întrebări pe care le-am avea în minte, înaintăm spre dobândirea unei mentalităţi biblice, pe care apostolul Pavel o numea „gândul lui Hristos” (Flp. 2:5). De asemenea, pentru a se ajunge la semnificaţiile profunde ale textu- lui inspirat, este foarte importantă cunoașterea firului argumentativ al scriitorului sacru, iar fragmentul supus studiului să fie analizat ca segment al unei idei teologice de ansamblu revelate autorului biblic. De exemplu, mulţi cititori ai Scripturii au impresia că tema Pildei fiului risipitor (Luca 15:11–32) este fie dragostea Tatălui ceresc, fie pericolul depărtării de Dumnezeu printr-o viaţă desfrânată. Desigur că aceste teme se regăsesc în text, dar niciuna dintre ele nu reprezintă tema prin- cipală a pildei. Dacă ţinem cont însă de contextul și firul argumentativ al capitolului 15 din Evanghelia după Luca, vom realiza că tema tutu- ror celor trei pilde din acest capitol este bucuria regăsirii a ceea ce fusese pierdut. Așadar, prin Pilda fiului risipitor Mântuitorul le spunea farise- ilor și cărturarilor care cârteau văzându-L în compania păcătoșilor că, din moment ce Dumnezeu Se bucură de recuperarea celor pierduţi, și oamenii care-L cunosc ar trebui să facă la fel. Scrierile nou-testamentare vor fi grupate în funcţie de genul lite- rar în care se înscriu, iar în cadrul acestor categorii vor fi abordate în ordinea în care se presupune că au fost scrise. Având în vedere că vom privi panoramic istoria epocii Noului Testament, istoria textului, istoria canonului și toate cele douăzeci și șapte de scrieri ale Noului Testament, vom veni în contact cu o multitudine de probleme isago- gice, exegetice și teologice, pentru elucidarea cărora a curs multă cer- neală de-a lungul timpului. Lista bibliografică nu poate reflecta această complexitate uluitoare a problematicii reliefate de cercetarea Noului Testament. De aceea ea va cuprinde doar câteva titluri recomandate pentru aprofundare: introduceri în Noul Testament mai recente, dicţi- onare biblice publicate în limba română și alte monografii care tratează subiecte de isagogie nou-testamentară. Ca public-ţintă al cărţii de faţă nu am avut în vedere în primul rând comunitatea cercetătorilor teo- logi, ci mai degrabă pe studenţii teologi și pe cititorii Sfintelor Scripturi care își pun diverse întrebări cu privire la scrierile biblice. Prin urmare, am căutat să nu distragem atenţia cititorului prin note bibliografice complexe și numeroase.